  Виталий Пронин Татын вордӥськиз Иосиф Наговицын Глазов ёросысь Туктым (Омутница) гурт пыр Сибире келяллязы кунлы мултэс луэм адямиосты. Татын вордӥськемын Удмуртилэсь автономизэ кылдытӥсь Иосиф Наговицын но писатель, журналист Эрик Наговицын. Туктымысь клуб пуктэмын 116 ар талэсь азьло.Школа-госпиталь-клубТани со - Сибире нуись тракт. Али со Наговицынлэн ульчаез нимаське. Татӥ ас вакытаз Сибире келямын вылэм тодмо ӟуч писатель Фёдор Достоевский. Со дугдылэм гуртысь одӥгаз коркае но борддораз нимтулызлэсь нырысетӥ букваоссэ пусйыса кельтэм. Но жаляса верано, гуртоос та сярысь номыр рос-прос вераны уг тодо ни. Дано адямилэн та палъёстӥ ортчемез сярысь соос тодо Олег Поскрёбышевлэн Ф. Достоевский сярысь «Ф. М. Д.» кылбурысьтыз гинэ.Гуртлэн шорсюлмыз - лулчеберетъя юрт. Туктымын школазы но, библиотеказы но ӧвӧл, соин гуртоос сюан ортчытыны, куспазы кенешыны, кырӟаны-вераны клубе вуо. Отын 14-тӥ   арзэ ужа ини Надежда Маркова.- Гуртмылэн историез зӧк*. 1629-тӥ арысь писцовой книгаын гожтэмын, та гуртэз Урак Сасегов, Зюзя Сютин но Пётр Тукташев кылдытӥзы шуыса, - вера Н. Маркова. - 19-тӥ даурлэн шораз Туктымын 67 коркан улэм 904 адями. Нош та вакытэ 200 мурт но уз люкаськы ни. Гуртын 4 ульча. Бадӟымзэ, Наговицынлэсь ульчазэ, клуб дорозь Полынга шуылӥзы, нош лулчеберетъя юрт дорысен выжозьзэ - Вождор. Шур сьӧрысьсэ - Серкопал. Вал на Можга но Тёпыл пал. Шур кузя кыстӥськисез Монастырь нимаськиз, отын ас вакытаз часовня сылэм. Но каль солэн бервылыз но ӧвӧл ни кылемын. Та ульчаетӥ ветлӥзы И. Наговицын, Э. Наговицын.Клуб вӧзын куашкам юрт сылэ. Отын школа вылэм. Пуктэмын вылэм 1852-тӥ арын. Со вакытэ Глазов уездын 3 школаос гинэ вал: Туктымын, Пужмезьын, Лабгаын (Люм). 1900-тӥ арын Туктым школа борды эшшо  юрт пуктӥллям. Ӵапак отын али клуб интыяськемын. Пуктэм дырысеныз борддоръёсыз, выжъёсыз исамтэ, соос сыӵеесь ик, кыӵеесь вал 116 ар талэсь азьло.Школа чакламын вал 60-70 нылпиослы. Татын ужаз 2 дышетӥсь, котькудӥз быдэн 2 класс нуиз. 19-тӥ даурлэн пумаз-20-тӥ даурлэн кутсконаз нылпиосты визьнодазы Михаил Тимонин, Василий Дерпов, соослы юрттӥськиз Ардальон Наговицын.Граждан ож вакытэ школа госпитальлы пӧрмиз. Татын эмъяллязы Горд армиысь сӧсырмем боецъёсты. Валерий Чирков со вакыт сярысь анай-атаезлэн верамъёсысьтызы тодэ. Туктымлэсь кӧня ке иськемын Ванькагуртын (али та гурт ӧвӧл ни) Колчаклэн армиез 2-3 нунал сылэм. Тӧдьыос гурт сьӧртӥ ортчись чугун сюреслэсь выжзэ пазьгон понна снарядъёсын гурт шоры ыбылӥллям. Одӥгез снаряд шедем Чирковъёслэн кеносазы. Уйпал ёросъёсын зол ожмаськон мынӥз, Глазов сьӧры тӧдьыос лэземын ӧй вал. Граждан ожлэсь пытьыоссэ гуртоос али но шедьтыло на. Кӧня ке ар талэсь азьло клуб вӧзысь куасьмем кызьпулэн гыркысьтыз нылпиос вашкала патронлэсь гильзазэ поттӥллям. Но шудон висказы сое кытчы ке ыштӥллям. Клубын дасясько усьтыны 19-тӥ даурысь дышетскон классэз.Вашкала коньдон но лысьӧмъёсГурт котыр ласянь вашкалаен котыртэмын кадь. Кӧня ке ар талэсь азьло Туктым котырын гудӥськизы Удмурт кун университетысь студентъёс. Отысь шедьтэм вашкала арбериос утисько Удмуртиысь музейёсын. Гуртоос али ке но, бакчазэс копакузы, одӥг-ог вашкала коньдон шедьтыло. Кылсярысь, Галина Васильева бакчаысьтыз быдэс коллекция мында шедьтӥз ни, тужгес вашкалаез 1600-тӥ аръёсы поттэмын. Ог 5 ар талэсь азьло, гурт вӧзысь луо поттыкузы, туж бадӟымесь лысьӧмъёс шедизы. Со вашкала пӧйшурлэн - мамонтлэн - бивеньёсыз вылэм. Табере соос утисько Иднакарысь музейын.Шуркынмонэ Туктымын усьтэмын луоз туризмъя маршрут. Угось татын вань мае возьматыны. Уйпал музъемъёсын, Сибирь трактэн тодматскон кутскоз Октябрьской гурт дорысен. Туристъёсты сӥё-дано пумиталоз Екатерина II. Собере соин валче куноос Сибирь тракт кузя мынозы Туктыме. Мылкыд карисьёс быгатозы, пыдъёсазы жильыос думыса, мыныны, кызьы Сибире келяло вал каторжникъёсты. Туктымысь клуб туристъёс понна школа сямен ужалоз. Отын пероен, чернилаен вашкала бумага вылэ гожъяськозы. Куноосыз тодматозы, кызьы укылтэм, азьтэм пиналъёслэсь тодон-валан басьтыны мылкыдзэс ӝуто вал. Классын, вашкала дыръёсы сямен, сэргын визь пыӵатӥсь ньӧръёс луозы. Л. Куртеева мылкыдзэ кылбуръёсы кисьтэ.Дано пиосТуктымъёс данъясько гуртсылэн историеныз. Уката ик татын вордӥськем Иосиф Наговицынэн но Эрик Наговицынэн. И. Наговицынлэн улэмез, ужамез сярысь сэрег усьтэмын Октябрьской гуртысь школаын, со сярысь данак материалъёс, книгаос утисько черкогуртысь библиотекаын. Удмуртилэн дано пиезлэсь улон сюрессэ тодон понна трос лэсьтӥз татысь библиотекарь Валентина Шудегова. Эрик Наговицын Иосиф Наговицын[row][double_paragraph] [/double_paragraph][double_paragraph]  [/double_paragraph] [/row]Мукетызлэн дано адямилэн улон сюресэныз тунсыкъяське Трубашур гуртысь Киужъёсъя юртэн кивалтӥсь Надежда Чиркова. Солэн кичӧлтэмез улсын Туктымысь клуб борды юнматэмын Эрик Наговицынлы сӥзем буре ваён пул. Арлы быдэ 1-тӥ оштолэзе, писательлэн вордӥськем нуналаз, клубын литературной ӝытъёс ортчыло.Та вакытэ туктымъёсты кылбуръёсыныз, кырӟанъёсыныз шумпоттэ гуртозы Людмила Куртеева. Ачиз со быдэс улонзэ вуз карон удысын ужаз ке но, мылкыдзэ кылбур чуръёсын кисьтэ. Солэн кылбуръёсыз ялан печатласько уйпал ёросъёсын вӧлмись «Иднакар» газетын. Л. Куртеева яратоно Туктым гуртэз, нылкышно сюлэм сярысь чуръёс гожъя, вань нылпиослы сӥземъёсыз но.*Зӧк - бадӟым.Ангелина Снигирёва  